FANUS DIE KERSBABA
Dec 23, 2016 | Hennie van Deventer se Blog, Vars Blog
'n Kersdagstorie van Fanus Rautenbach wat dalk nie so bekend is nie, uit die mond van Danie Botha wat as boekeredakteur saamgewerk het aan Tien uit Tien, 'n keur uit Fanus se humorstories saam met 'n paar verse en spitsvondighede:
"Tot kort voor sy dood op 29 Januarie 2011 het Fanus nog grappies gemaak oor sy geboortedatum. Algemeen word aanvaar en kan ook bewys word dat hy op 23 September 1928 op Lichtenburg gebore is.
" Nee, Fanus skud kop. Hy verjaar nie op 23 September nie, hy verjaar op 25 Desember. Hy verjaar op Kersdag.
" Nou hoe kan dat nou, soos die Nederlanders sê. Hy verduidelik dit met 'n versie oor Kersfees 1927:
" Daardie jaar
Het Kersvader haar weer geflous;
Hy sit toe net sy liefde
In haar Kersfeeskous.
"Die bedoeling: Ons moet almal minstens nege maande van ons sg. verjaardag af terugtel tot by die oomblik van ons ontvangenis."
Na aanleiding van sy "geboortedag"op 25 Desember het Fanus 'n hele storie vertel oor almanakke in sy kinderdae.Ek stel weer vir Danie aan die woord:
"Heel nostalgies wei hy uit oor hoe vroeg in Desember die almanakke vir die volgende jaar al opgehang is: Daar was drie: Hugo en van der Merwe die kruideniers s'n hang in die kombuis met 'n prent van Tafelberg daarop;
"Die tweede een is Ingram se apteek met 'n ag-hoe-teer, ag-hoe-fraai prentjie van moeder en baba, 'n advertensie vir Johnsons se babapoeier. Dit was in Mammie-hulle se kamer,
"Die derde hang agter die toiletdeur – die kerkalmanak.
"Fanus glo 'n kerkalmanak hoort agter 'n toiletdeur. Daar neem die hele gesin rustig kennis van alles wat gaan gebeur. 'n Sedige kerkalmanak laat ook nie jou gedagtes dwaal nie. Na die sewende maand ken jy darem al die telefoonnommers van die dominee, die koster en die orreliste uit jou kop.
"Die drukkoste is gewooonlik gedra deur die begrafnisondernemer, gewoonlik AVBOB (Almal Vrek Behalwe Ons Boere). Die kerkalmanak het sy Mammie gebruik om almal se verjaardae op aan te teken.: 4 Januarie Susie; 14 Februarie Kalie; 25 Junie Pappie; 2 Julie Mammie; 23 September Fanie en 11 November Gerrit. Niks by 25 Desember nie.
"Fanus vertel: Toe gaan skryf ek by 25 Desember: Liewe Jesus."
ONS BAKENJAAR 2016
Dec 20, 2016 | Hennie van Deventer se Blog, Vars Blog
Die Jaar van die Drie Bakens. Só sal 2016 in die Van Deventer-annale opgeteken wees. Baken een was HvD se 75. Baken twee Tokkie se 70. Baken drie is amper hier: ons goue bruilof op Oujaarsdag!
Aan die vooraand van die groot dag vloei die gedagtes onwillekeurig terug na daardie snikhete Saterdagmiddag op Bultfontein op 31 Desember 1966; die bruidegom, swetend in sy swart wolpak met die fyn strepies, die bruid stralend in haar sagte wit trougewaad met 'n krisanteruiker, geskenk van Frank Budd, in die hand, gereed om 'n nuwe toekoms saam in te stap.
Nou stap ons daardie pad al 50 jaar. Hobbels het nie ontbreek nie. Tog het ons heerlike herinneringe aan goeie, geseënde en gelukkige lewens saam. By die 50-bakens is ons diep dankbare mense, ook oor kosbare verbintenisse wat elke dag ons aardse bestaan verryk.
Ons is woordeloos oor milde genadegawes – total onverdiend. In ons gemoedere is vrede, nostalgie en 'n tikkie bewoëndeid.
Ons kyk vorentoe in biddende afhanklikheid.
Ons het op 26 Maart by ons tentfees op ons gras langs die weskus dankie gese vir die 100 gaste wat hier kon wees vir die waarde wat elkeen op ons pad van Bultfontein tot Melkbos – oor Bloemfontein, Randburg en Welgemoed – toegevoeg het. Ons herhaal graag daardie dankie ook in hierduie ruimte, en gooi die net natuurlik graag wyer om almal in te sluit wat nie hier kon wees nie.
Wat nog in 2016?
Ons tradisionele bootvaart het gesneuwel weens geweldige storms wat die MSC Sinfonia toegetakel het. 'n Plaasvervangende een (weer na Walvisbaai) is geskeduleer vir April 2017, kort ná die viering van matriek-plus-60 op Potchefstroom en 'n somerbesoek aan Sabiepark.
Die joernalistieke vuurtjie brand nog hoog. Verskeie artikels uit die HvD-pen is in die dagblaaie, By en Rapport gepubliseer. Een – oor ds. Ockie Raubenheimer (92), die "Afrikaanse Palus" – het selfs gelei tot die vleiende uitnodiging van 'n voorste uitgewery om weer 'n boek aan te durf. Die summiere antwoord: nee dankie vir sulke harde werk op gevorderde jare.
Die spannetjie Kollegemanne was vir oulaas op Balule. Wat Balule 6 sou wees, word nou Orpen 1 in Augustus 2017. Nuwe gesigte kom by. Ons het in die wintervakansie ook die Wildtuin se salige Boulderskamp ontdek, met komplimente van broerskind Marcus Malan. Dié skilderagtige kamp tussen die rotskoppies is weer op die 2017-skedule.
Ons hartsplek in die bos, Sabiepark, het ná 'n wrede droogte uiteindelik in November reën begin kry. Behoort in Maart pragtig geil en groen te wees.
Tokkie se geliefde broer, Fanie van Wyk, se stem het stil geraak. Ook die stem van Hannetjie Smith, vrou van neef Ben. Saam met Fanie en saam met Hannetjie is spesiale tye deurgebring. Hulle laat groot leemtes.
In die Probusklub was die Byl intens bedrywig. Vier lede en een oud-lid is oorlede. Verskeie ernstige siektes in die vriendekring weerspieël eweneens die toenemende broosheid wat saam met die opstapelende jare vir ons almal op die loer lê.
Die gesin Claassens het na die Kaap teruggekeer ná twee jaar in Hilton, KZN – heuglike nuus vir oupa en ouma. Brent is die nuwe Kaapse streekbestuurder van CJP Chemicals. Die gesin het huis gekoop in Chavonnestraat. Jacob en Thomas keervir graad 7 terug na Welgemoed Laer. Christopher pak graad 2.
Op George is die groot nuus die stigting van Johan en Mariza se skooltjie vir kinders met spesiale uitdagings, soos Migael. Die skool is in 'n netjiese huis met vele geriewe, gras, genoeg speelplek en selfs 'n groetentuin. Die twee kinders stort hul hart in die projek met groot idealisme en toewyding. Die skool gaan van krag tot krag.
Die Van Deventers van George gaan Kersfees, Nuwejaar en pa en ma se goue bruilof in Sabiepark vier. Die liggies van die oumense se Kersboompie brand vanjaar op Melkbos.